EURÓPSKA KOMISIA V Bruseli8. 11. 2021 COM(2021) 682 final SPRÁVA KOMISIE EURÓPSKEMU PARLAMENTU A RADE COSME



Program pre konkurencieschopnosť podnikov a MSP na obdobie 2014 – 2020







Monitorovacia správa za rok 2016











Monitoring Report 2015







Obsah 1. Úvod 2. Činnosti a výsledky za rok 2016 2.1. Prístup k financiám 2.2. Prístup na trhy 2.3. Zlepšenie rámcových podmienok a konkurencieschopnosti 2.4. Podpora podnikania a podnikateľskej kultúry 3. Podporné opatrenia a administratívne výdavky 4. Príspevok k cieľu začleňovania klimatického hľadiska 5. Záver PRÍLOHA



1. Úvod COSME je program EÚ zameraný na zvýšenie konkurencieschopnosti podnikov, a to najmä malých a stredných podnikov (MSP). Nadväzuje na program pre podnikanie a inovácie (EIP), ktorý bol zriadený na obdobie 2007 – 2013 ako súčasť rámcového programu pre konkurencieschopnosť a inovácie. Jeho cieľom je posilniť spojenia s ostatnými výdavkovými programami EÚ, predovšetkým s európskymi štrukturálnymi a investičnými fondmi a programom Horizont 2020 zahŕňajúcim inovačné činnosti, ktoré boli predtým súčasťou programu EIP. Program COSME vytvára pridanú hodnotu, pretože sa zaoberá nadnárodnými problémami a zlyhaniami trhu v štyroch kľúčových oblastiach :

1.zlepšenie prístupu MSP k financiám v podobe kapitálu a dlhových financií (aspoň 60 % z celkového rozpočtu); 2.zlepšenie prístupu na trhy v rámci EÚ a mimo nej (21,5 %); 3.zlepšenie rámcových podmienok a zvýšenie konkurencieschopnosti pre podniky vrátane MSP (11 %); 4.podpora podnikania (2,5 %). Okrem 28 členských štátov EÚ sa do programu COSME v roku 2016 zapojili tieto krajiny: Albánsko, Srbsko, Arménsko, Turecko, Čierna Hora, Severné Macedónsko, Ukrajina a Moldavsko. Za celkové vykonávanie programu COSME zodpovedá Komisia. Prvý cieľ sa vykonáva prostredníctvom finančných nástrojov, ktoré sú zverené Európskemu investičnému fondu (EIF). Cieľmi 2, 3 a 4 bola poverená predovšetkým Výkonná agentúra pre malé a stredné podniky (EASME). Pri určitých analytických činnostiach a činnostiach spojených s referenčným porovnávaním sa počíta aj s nepriamym riadením medzinárodných organizácií. Táto správa poskytuje prehľad o plnení rozpočtu programu COSME v roku 2016, ako sa požaduje v nariadení. Vzhľadom na viacročný charakter mnohých projektov sa rozhodlo uverejnenie odložiť, aby bolo možné do správy zahrnúť komplexné výsledky a údaje. Správa zahŕňa podporné opatrenia a administratívne výdavky. Podrobnosti o vykonávaní každého cieľa sú dostupné na webovom sídle spolu so zoznamom príjemcov. 2. Činnosti a výsledky za rok 2016 Celkový plánovaný rozpočet na program COSME v rokoch 2014 – 2020 (sedem rokov) je 2,3 miliardy EUR vrátane administratívnych nákladov. Finančné záväzky sa plánujú do roku 2020 (posledný rok programu) postupne zvyšovať. Na každý rok je stanovený ročný pracovný program so sprievodnými podpornými opatreniami. Rozpočet programu COSME sa plní prostredníctvom štyroch rozpočtových riadkov obsahujúcich rozpočtové prostriedky uvedené v príslušnom revidovanom rozhodnutí o financovaní na rok 2016. Po pripočítaní príspevkov od tretích krajín, nevyužitých rozpočtových prostriedkov z predchádzajúceho programového obdobia a rôznych presunov bol disponibilný rozpočet na rok 2016: a) rozpočtový riadok 02 01 04 01 na administratívne výdavky: 3 154 272 EUR; b) rozpočtový riadok 02 01 06 01 na fungovanie agentúry EASME: 7 419 744 EUR; c) rozpočtový riadok 02 02 01 na všetky ostatné operačné výdavky: 125 410 483 EUR; d) rozpočtový riadok 02 02 02 na prístup k financiám na operačné výdavky: 221 596 885 EUR.

V rozhodnutí o financovaní podporných opatrení sa stanovuje príspevok vo výške 4 711 000 EUR uvedený v rozpočtovom riadku 02 02 01 všeobecného rozpočtu EÚ na rok 2016. Agentúra EASME bola poverená výkonom v priemere 84 % činností programu COSME s výnimkou prístupu k financiám . Celkovo sa pridelilo 94,4 % z disponibilných 358 miliónov EUR. V prípade platieb bola úroveň plnenia v priemere 75 %.



2.1. Prístup k financiám V nariadení o programe COSME sa uvádza, že minimálne 60 % celkového rozpočtu (1,4 miliardy EUR) by sa malo prideliť na finančné nástroje na roky 2014 ‒ 2020. V roku 2016 predstavoval prístup k financiám 62,5 % finančného krytia programu COSME. Na finančné nástroje a sprievodné opatrenia vrátane presunov a účasti tretích krajín bolo dostupných 221 miliónov EUR. 137 miliónov EUR sa vyčlenilo na nástroj na poskytovanie záruk za úvery (LGF) a 70 miliónov EUR na kapitálový nástroj pre rast (EFG). V roku 2016 sa 0,8 milióna EUR vyčlenilo na sprievodné opatrenia vrátane podpory finančných nástrojov, zberu údajov o prístupe MSP k financiám a štúdie o zlepšovaní prístupu MSP k verejným kapitálovým trhom. Nástroj na poskytovanie záruk za úvery Do konca roka 2016 bolo podpísaných 67 dohôd o záruke s finančnými sprostredkovateľmi v 21 krajinách (18 členských štátov a tri tretie krajiny). Viac ako 143 000 MSP získalo financovanie (51 000 v roku 2015) vo výške takmer 5 547 miliónov EUR. To dokazuje, že vzhľadom na poskytovanie financovania rizikovejším MSP, ktoré by inak k takémuto financovaniu nemali prístup, má nástroj LGF dôležitý vplyv na reálnu ekonomiku v EÚ a iných krajinách, ktoré sa zúčastňujú na programe COSME. Okrem toho skombinovanie zdrojov s fondom EFSI umožnilo riešiť suboptimálne finančné situácie v členských štátoch oveľa rýchlejšie, ako by bolo možné len v rámci nástroja LGF, čím sa významne urýchlilo veľmi potrebné financovanie hospodárstva. Kapitálový nástroj pre rast Fond EIF v roku 2016 v rámci nástroja EFG podpísal štyri záväzky. Tieto fondy boli zamerané najmä na investície v Nemecku, Spojenom kráľovstve a vo Švédsku, ale boli dostupné aj na investície v iných krajinách a na cezhraničné investície. Očakávaný objem investícií pre oprávnených konečných príjemcov predstavuje sumu takmer 470 miliónov EUR. Všetky štyri operácie podpísané v roku 2016 súvisia s fondmi vo fáze rastu a expanzie. Na konci roku 2016 bolo podpísaných deväť operácií – šesť pre fondy vo fáze rastu a expanzie a tri pre viacfázové fondy, ktoré pôsobia v kombinácii s kapitálovým nástrojom počiatočnej fázy InnovFin zriadeným v rámci programu Horizont 2020. Činnosti na zvyšovanie povedomia V roku 2016 Komisia naďalej aktualizovala a podporovala jednotný portál o finančných nástrojoch EÚ. Portál je jednotným informačným miestom pre MSP, ktoré hľadajú financovanie EÚ v Európe. Poskytuje a pravidelne aktualizuje kontaktné údaje približne 1 500 sprostredkovateľov, pokrýva finančné nástroje EÚ z rôznych programov (COSME, Kreatívna Európa, EaSI, EŠIF, EFSI, InnovFin, LIFE, WB Edif, vlastné zdroje EIB/EIF). Pokryté finančné nástroje poskytujú prístup k viac ako 120 miliardám EUR (počas obdobia siedmich rokov). V spolupráci s vnútroštátnymi zainteresovanými stranami a partnerskými organizáciami Komisia v roku 2016 takisto zorganizovala tri podujatia: stretnutie poroty Európskej ceny pre spoločnosti s malou a strednou trhovou kapitalizáciou, workshop o nákladoch MSP na dodržiavanie daňových predpisov a seminár pre novinárov, na ktorom sa zúčastnilo 28 novinárov (jeden za každý členský štát) a ktorého cieľom bolo informovať ich o finančných nástrojoch EÚ. Komisia spolu s Európskou centrálnou bankou vykonáva pravidelné prieskumy o prístupe podnikov k financiám (SAFE). Tieto prieskumy poskytujú informácie o finančnej situácii, potrebách financovania, prístupe k financovaniu a očakávaniach MSP. Výsledky za rok 2016 preukázali, že prístup k financiám bol najdôležitejším problémom pre 9 % MSP v EÚ v roku 2016 (z úrovne viac ako 15 % v roku 2013), pričom bankové úvery zostávajú najdôležitejšou formou externého financovania pre 50 % MSP. 2.2. Prístup na trhy

V nariadení o programe COSME sa uvádza, že 21,5 % z celkového rozpočtu by sa malo vyčleniť na uľahčenie prístupu na trhy. V roku 2016 sa na internacionalizáciu MSP poskytlo 57,9 milióna EUR. Program COSME poskytuje podporu európskym podnikom, najmä MSP, s cieľom pomôcť im využívať jednotný trh nadväzovaním obchodných kontaktov mimo ich domovskej krajiny, ako aj vyvážať mimo Európy. Sieť Enterprise Europe Network (EEN) Sieť EEN poskytuje integrované služby na podporu podnikania spoločnostiam, ktoré sa snažia inovovať, rozvíjať a skúmať príležitosti na jednotnom trhu a v tretích krajinách. Sieť poskytuje služby približne 250 000 MSP ročne vrátane špecializovaných poradenských služieb pre približne 70 000 MSP. V roku 2016 sa do programu COSME pridružilo 536 zúčastnených organizácií z 92 konzorcií pokrývajúcich 38 krajín EÚ a tretích krajín. Priemerný príspevok EÚ na oprávnené náklady partnerov siete predstavuje približne 55 %. Títo „hlavní partneri siete“ spolupracovali s 80 centrami obchodnej spolupráce, ktoré sú zoskupené v 30 konzorciách pokrývajúcich 29 krajín. Zameriavajú sa na partnerské služby a musia svoje činnosti financovať vlastnými zdrojmi. (Pozri aktuálny zoznam partnerov na adrese https://een.ec.europa.eu/ .) V roku 2016 začala agentúra EASME od klientov siete systematicky zhromažďovať informácie o ich očakávaniach v súvislosti s vplyvom týchto služieb na ich podniky. Získala sa spätná väzba týkajúca sa očakávaného vplyvu partnerských dohôd aj poradenských služieb, pokiaľ ide o splnenie troch kľúčových cieľov siete: zlepšenie trhu (trhový podiel/obrat), pozitívny vplyv na pracovné miesta a zlepšenie konkurencieschopnosti prostredníctvom inovácií. Výsledky ukázali, že takmer 70 % klientov očakáva, že vďaka podpore zo siete sa zlepší ich situácia na trhu, takmer 50 % očakáva, že sa zlepší ich konkurencieschopnosť, a viac ako 40 % očakáva, že im to pomôže zachovať alebo vytvoriť pracovné miesta. Iné činnosti Inštitucionálna komunikačná kampaň o výhodách programu COSME pre MSP sa zamerala na 1,6 milióna vlastníkov MSP v Bulharsku, Česku, Estónsku, Litve a Slovinsku. Fáza I bola zameraná na organizáciu informačného dňa pre zainteresované strany v každej krajine. Fáza II bola sústredená na ich podporovanie pri šírení informácií o politikách EÚ a vnútroštátnych politikách a príležitostiach prostredníctvom svojich kanálov. S cieľom zvýšiť mieru, v ktorej MSP využívajú služby/nástroje poskytované na úrovni EÚ, bolo opatrenie zamerané na podporu miestnych sietí a informačných prístupových bodov (napríklad sieť EEN a relevantné portály/webové sídla). Kľúčovým prvkom kampane bola jej časť prebiehajúca v online prostredí a sociálnych médiách, v rámci ktorej sa dosiahlo 207,2 milióna zobrazení reklamy, 919 000 kliknutí na odkaz, 2,2 milióna prehratí videa a 21 781 interakcií v sociálnych médiách. Naďalej sa rozvíjala spolupráca medzi EÚ a Japonskom vďaka ročnému grantu pre Centrum pre priemyselnú spoluprácu medzi EÚ a Japonskom vo výške 2,8 milióna EUR. Centrum bolo vytvorené na uľahčenie prístupu európskych podnikov na japonský trh tým, že im poskytuje potrebné údaje o miestnych podmienkach a informuje ich o obchodných a priemyselných postupoch, ktorým čelia podniky EÚ v Japonsku. Odborná príprava v oblasti výrobných technológií, riadenia kvality a inovácie s cieľom zvýšiť konkurencieschopnosť podnikov EÚ. V roku 2016 pritiahol podnikateľský portál Vaša Európa 3,5 milióna jednotlivých návštevníkov, čo je v porovnaní s rokom 2015 nárast o 118 %. Používatelia najčastejšie navštevovali sekcie „DPH a clo“ (44 %), „Financovanie“ (25 %) a „Predaj do zahraničia“ (9 %). Používatelia, ktorí potrebujú odbornejšie rady, môžu priamo z portálu zaslať otázku členovi siete EEN. Od januára do decembra 2016 dostali partneri siete EEN prostredníctvom portálu takmer 4 000 otázok. Najčastejším predmetom (49 % otázok) boli financie, po ktorých nasledovalo rozširovanie do zahraničia (13 %) a právo a výskum v EÚ (9 %). Podľa prieskumu návštevníkov portálu vykonaného na začiatku roku 2017 viac ako 89 % používateľov hodnotí portál ako vynikajúci, dobrý alebo uspokojivý. 2.3. Zlepšenie rámcových podmienok a konkurencieschopnosti V nariadení o programe COSME sa uvádza, že 11 % z celkového rozpočtu by sa malo vyčleniť na zlepšenie rámcových podmienok a konkurencieschopnosti. V roku 2016 sa na tento cieľ pridelilo 37,9 milióna EUR. Program COSME financoval opatrenia, ktorých cieľom je podpora internacionalizácie klastrov, vytvorenie priaznivých podmienok pre konkurencieschopnosť cestovného ruchu, rozvoj sociálnych podnikov a zvýšenie konkurencieschopnosti iných strategicky dôležitých odvetví v EÚ. Program COSME takisto podporoval platformu pre lepšiu právnu reguláciu a zriaďovanie sietí spolupráce v záujme obnovy priemyslu. Klastre Program internacionalizácie klastrov pre MSP podporuje konzorciá, ktoré chcú vyvinúť spoločnú medzinárodnú stratégiu, ako aj internacionalizáciu MSP, najmä v nových tematických oblastiach. Pomáha tiež uľahčiť spoluprácu medzinárodných klastrov ďalším rozvíjaním európskej platformy pre spoluprácu klastrov. Iniciatívy na vytváranie klastrov sa zameriavali na skupiny špecializovaných spoločností a podporovali strategickú medziregionálnu a medzinárodnú spoluprácu. Vďaka online službám európskej platformy pre spoluprácu klastrov je teraz možné na jednom mieste zmapovať všetky klastrové organizácie v Európe a mimo nej. Súčasťou tohto webového sídla sú aj stránky venované európskemu strategickému partnerstvu pre klastre, podujatiam zameraným na nadväzovanie kontaktov a medzinárodnej spolupráci. Výsledkom podujatí zameraných na nadväzovanie kontaktov bolo uskutočnenie 2 984 dvojstranných stretnutí a rozvoj 363 prípadov spolupráce klastrov. Projekt Worth Partnership

Cieľom tohto projektu budovania kapacít je pomôcť novým talentom (kreatívnym MSP) prichádzať s inovatívnymi nápadmi a prototypmi a rozširovať ich. Podporuje spoluprácu medzi módnymi návrhármi, kreatívnymi podnikmi, remeselníkmi, výrobcami a technologickými spoločnosťami. V prvom výberovom kole sa do predbežného výberu dostalo 41 projektov partnerstva (do ktorých bolo zapojených 100 spoločností a návrhárov). Z nich sa vybralo 27, s ktorými sa podpísali dohody o spolupráci. Na 27 vybraných projektoch participovalo 60 návrhárov, startupov a spoločností z 20 krajín zúčastnených na programe COSME a niekoľko kreatívnych odvetví: 16 projektov zahŕňalo odvetvie módy a textilu, dva zahŕňali odvetvie obuvi, tri odvetvie doplnkov, tri nábytkárstvo, dva šperkárstvo a jeden kožiarske odvetvie. Príkladom znázorňujúcim kreativitu týchto projektov je projekt „Wear Pure“, partnerstvo medzi Španielskom a Holandskom týkajúce sa výroby odevov z textilu s využitím technológie čistenia CO2 (CO2pure je minerálna a mikročasticová zlúčenina, ktorá dokáže mineralizovať hlavné skleníkové plyny CO2 a NOx). Prototyp bol navrhnutý digitálne a na výrobu sa použila 3D tlačiareň. Ďalšie informácie sú k dispozícii tu. Cestovný ruch Iniciatívy v oblasti cestovného ruchu financované programom COSME v roku 2016 prispeli k posilneniu konkurencieschopnosti európskeho cestovného ruchu. Z finančného hľadiska bolo najrozsiahlejším opatrenie, ktoré sa týkalo „podpory internacionalizácie prevádzkovateľov v oblasti cestovného ruchu v EÚ, podpory transeurópskych produktov cestovného ruchu a organizovania nadväzovania kontaktov medzi podnikmi (B2B) počas medzinárodných veľtrhov“. Z ôsmich naplánovaných podujatí zameraných na nadväzovanie kontaktov sa zatiaľ zorganizovalo šesť. Cieľom opatrenia bolo takisto pritiahnuť na každé medzinárodné podujatie aspoň 200 prevádzkovateľov a propagovať jedinečné európske turistické destinácie na desiatich medzinárodných veľtrhoch cestovného ruchu. Opatrenie v spolupráci s OECD prispelo k zvýšeniu informovanosti o sociálno-ekonomickom aspekte cestovného ruchu s cieľom pomôcť inštitúciám EÚ a vnútroštátnym verejným orgánom vypracovať svoje politiky a stratégie. Je potrebné získať o cestovnom ruchu v EÚ a krajinách OECD viac poznatkov (údaje, počet turistov, správanie, výdavky atď.). OECD v rámci programu COSME vypracovala správy o trendoch a politikách v oblasti cestovného ruchu (správa z roku 2018), o investičných trendoch v cestovnom ruchu v záujme účinných reakcií politík, o megatrendoch s cieľom lepšie formovať budúcnosť cestovného ruchu a o vplyvoch teroristických útokov. Ďalej narástla viditeľnosť Európskych vysokokvalitných destinácií. Všetkých 17 uchádzajúcich sa destinácií sa stalo príjemcami, 16 z nich sa nachádzalo v EÚ a jedna v Srbsku. Zvolenou témou pre ročník 2016 bol „kultúrny cestovný ruch“, t. j. granty získali destinácie, ktoré vystavali svoju osobitnú ponuku cestovného ruchu na miestnej kultúrnej hodnote. 2.4. Podpora podnikania a podnikateľskej kultúry V nariadení o programe COSME sa uvádza, že 2,5 % celkového rozpočtu by sa malo vyčleniť na podporu podnikania a podnikateľskej kultúry. V roku 2016 sa na tento cieľ pridelilo 14,2 milióna EUR (4,6 % z celkového rozpočtu programu COSME na daný rok), z čoho väčšina smerovala do programu Erasmus pre mladých podnikateľov. Erasmus pre mladých podnikateľov Do novembra 2018 sa vytvorilo 2 800 kontaktov medzi novými podnikateľmi a skúsenými podnikateľmi, pričom zapojených bolo 98 sprostredkovateľských organizácií a 29 krajín zúčastnených na programe COSME. Sprostredkovateľské organizácie boli dostupné v 39 krajinách. Na koordináciu a podporu činností európskych partnerstiev a sprostredkovateľských organizácií programu bol zvolený podporný úrad. Úlohou podporného úradu je poskytovať pomoc výkonnej agentúre a Komisii, podporovať ich pri riadení programu a pomáhať s propagačnými a komunikačnými činnosťami. Európska sieť pre včasné varovanie a pre podporu podnikov a podnikateľov, ktorí začínajú s podnikaním druhýkrát Cieľom tejto siete je vytvoriť koncepciu služieb podpory, vyvinúť ich a poskytovať spoločnostiam a vlastníkom spoločností v ťažkostiach, ako aj poctivým podnikateľom, ktorí sa dostali do konkurzu a bojujú o druhú šancu. Každý rok čelí platobnej neschopnosti viac než 200 000 podnikov EÚ a v jej dôsledku sa zruší 1,7 milióna pracovných miest v EÚ. Riziko konkurzu je navyše to, čoho sa Európania najviac obávajú pri zakladaní nového podniku: 43 % Európanov by nezačalo podnikať, ak by ich podnik mohol stroskotať, v porovnaní s len 19 % v Spojených štátoch. Vďaka projektu „Early Warning Europe“ vznikli v Poľsku, Španielsku, Taliansku a Grécku mechanizmy včasného varovania, v rámci čoho v rokoch 2017 – 2019 získalo podporu 3 500 spoločností v ťažkostiach. Komisia podporila zavedenie mechanizmov včasného varovania v rokoch 2017 – 2019 v ďalších piatich členských štátoch EÚ – „krajiny druhej vlny“. Konečným cieľom projektu bolo zavedenie mechanizmov včasného varovania vo všetkých členských štátoch EÚ. 3. Podporné opatrenia a administratívne výdavky Podporné opatrenia programu COSME sa financujú z rozpočtového riadku 02 02 01. V roku 2016 sa na podporné opatrenia pridelilo 4,7 milióna EUR.

S rôznymi zainteresovanými stranami (vrátane vnútroštátnych orgánov, priemyselných a spotrebiteľských organizácií, zástupcov MSP, mimovládnych organizácií) sa organizovali konferencie, semináre a stretnutia odborníkov s cieľom diskutovať o výzvach, ktorým čelia rôzne priemyselné odvetvia. Osobitná pozornosť sa venovala odporúčaniam týkajúcim sa spôsobu, ako lepšie riešiť potreby MSP a ako ďalej posilňovať konkurencieschopnosť. Administratívne výdavky v roku 2016 predstavovali 3 % rozpočtu. Administratívne výdavky Komisie (GR GROW) dosiahli výšku 3 154 272 EUR a administratívne výdavky agentúry EASME dosiahli výšku 7 419 744 EUR. Významným podporným opatrením, ktoré bolo financované v rámci rozpočtu na rok 2016, je európska sieť regiónov pôsobiacich v odvetví obrany, ktorá spojila regióny disponujúce aktívami s dvojakým použitím v záujme výmeny najlepších postupov a spolupráce. Cieľom bolo zvýšiť potenciál ich regionálnych stratégií (pre inteligentnú špecializáciu) v oblasti položiek s dvojakým použitím a zlepšiť príležitosti pre MSP na trhu s položkami s dvojakým použitím v súlade s oznámením z roku 2013 o obrane a s plánom vykonávania z roku 2014. Zúčastnené regióny sa zapojili do štyroch podujatí: „The dual use of cyber-security“ (Dvojaké použitie kybernetickej bezpečnosti) (Rennes, 23. november 2016), „Maritime and defence dual-use conference“ (Konferencia o dvojakom použití v námornej oblasti a obrane) (Southampton, 4. máj 2017), „Dual-use conference- drones and space“ (Konferencia o dvojakom použití – drony a vesmír) (Aarhuus, 4. máj 2017) a „European forum on defence and dual-use technologies in the maritime domain“ (Európske fórum o obranných technológiách a technológiách dvojakého použitia v námornej oblasti) (Toulon, 20. september 2018). Tieto podujatia pomohli zozbierať mnoho najlepších postupov, ktoré sieť plánuje v neskoršom štádiu uverejniť. Administratívne výdavky zahŕňali štúdie, stretnutia odborníkov a informačné a komunikačné akcie vrátane inštitucionálnej komunikácie o politických prioritách EÚ týkajúcich sa všeobecných cieľov programu COSME. Zahrnuté boli aj výdavky spojené s IT sieťami a iné výdavky na technickú a administratívnu pomoc, ktoré Komisii vznikli pri riadení programu COSME. 4. Príspevok k cieľu začleňovania klimatického hľadiska Príspevok programu COSME k cieľu začleňovania klimatického hľadiska stanoveného pre všetky programy Komisie sa odhadol na 20,7 milióna EUR, čo predstavuje 6,6 % pridelených finančných prostriedkov na rok 2016. Príslušný cieľ/výstup NR 2016 (v mil. EUR) Sieť Enterprise Europe Network 13,7 Finančné nástroje 7 Spolu 20,7 Pri viacerých opatreniach programu COSME je však ťažké sledovať príspevok k začleňovaniu klimatického hľadiska bez toho, aby vznikla ďalšia administratívna záťaž pre finančných sprostredkovateľov a v konečnom dôsledku pre stovky tisíc zúčastnených MSP, ktoré sú konečnými príjemcami. Navyše niektoré opatrenia, napríklad partnerské projekty WORTH, majú nepriamy vplyv na ciele v oblasti zmeny klímy, ktorých plnenie nie je jednoduché zmerať. 5. Záver Kľúčovou oblasťou opatrení bol v roku 2016 prístup k financiám. V rámci nástroja na poskytovanie záruk za úvery (LGF) získalo financovanie vyše 143 000 MSP vo výške takmer 5 547 miliónov EUR a dohody o záruke sa podpísali v 21 krajinách. Viac ako 91 % MSP, ktoré získali financovanie, malo menej ako desať zamestnancov, čo demonštruje, že nástroj LGF sa účinne zameriava na MSP, ktoré pri prístupe k potrebnému financovaniu čelia osobitným ťažkostiam. Program COSME naďalej vychádzal zo solídnych skúseností z predchádzajúcich programov. Vďaka sieti Enterprise Europe Network (EEN) získalo digitálne informačné služby viac ako sedem miliónov MSP. Viac ako 250 000 spoločností získalo služby priamej podpory (vo forme výmeny informácií, poradenskej služby, podujatí a podnikateľských a technologických hodnotení týkajúcich sa práva duševného vlastníctva). Rámcové podmienky pre MSP v EÚ sa zlepšili klastrovými opatreniami, ako aj opatreniami zameranými na cestovný ruch. Integrované služby na podporu podnikania siete EEN prispeli k uľahčeniu prístupu MSP k financiám a trhom, k zníženiu neprimeranej administratívnej záťaže a k podpore podnikania v celej EÚ. Keďže ide o program zameraný na MSP, program COSME dopĺňal iné programy EÚ a staval na solídnych výsledkoch z minulých programov. Program COSME je na dobrej ceste dosiahnuť svoje ciele do konca roka 2020 a opatrenia tohto programu sú naďalej relevantné pri podpore hospodárskeho rastu a vytváraní pracovných príležitostí a zároveň sú zosúladené s vyvíjajúcimi sa potrebami MSP.

PRÍLOHA Tabuľka: Celkový disponibilný rozpočet programu COSME na záväzky v roku 2016 Rozpočtový riadok 02 01 04 01 na administratívne výdavky